《七里濑》
清代·汪洪度

日照丹霞西，雨来青嶂东。船头气澄碧，船尾阴溟蒙。

峰交路疑尽，溪回趣无穷。渚清水禽悦，径碧岩花秾。

束发志沈冥，思蹑客星踪。曩游已十载，老大仍飘蓬。

山顶石乳滴，服食使颜红。丹梯不可上，神仙杳难逢。

何日谢尘缘，烟波从钓翁。

作者简介：字于鼎，江南歙县人。诸生。著有《馀事集》。○于鼎诗，渔洋定其全集，歌行中赏其《建文钟》篇，云中有史笔，非苟作者，今集中不见此诗，可惜也。